463.
Na osnovu člana 31 stav 4 Zakona o vojno-obavještajnim i bezbjednosnim poslovima ("Službeni list CG", broj 74/20), Ministarstvo odbrane donijelo je
PRAVILNIK
O SLUŽBENIM LEGITIMACIJAMA I IZGLEDU ZNAČKE OVLAŠĆENIH SLUŽBENIH LICA U OBAVJEŠTAJNO-BEZBJEDNOSNOM DIREKTORATU
("Službeni list Crne Gore", br. 030/23 od 17.03.2023)
Član 1
Ovim pravilnikom propisuju se sadržina i obrazac službene legitimacije koja se, saglasno članu 31 stav 1 Zakona o vojno-obavještajnim i bezbjednosnim poslovima (u daljem tekstu: Zakon), izdaje zaposlenim i profesionalnim vojnim licima postavljenim u Obavještajno-bezbjednosnom direktoratu (u daljem tekstu: ovlašćena službena lica) i sadržina i obrazac službene legitimacije i izgled značke koje se, saglasno članu 31 stav 2 Zakona, izdaju ovlašćenim službenim licima.
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Član 3
Službena legitimacija koja se, saglasno članu 31 stav 1 Zakona, izdaje ovlašćenom službenom licu je pravougaonog oblika, dimenzija 100 x 75 mm i preklapa se po sredini.
Korice legitimacije iz stava 1 ovog člana izrađene su u tvrdom kožnom povezu crne boje.
Na spoljašnjoj strani korice legitimacije iz stava 1 ovog člana utisnuti su znak Obavještajno-bezbjednosnog direktorata i nazivi: "CRNA GORA", "MINISTARSTVO ODBRANE", "OBAVJEŠTAJNO-BEZBJEDNOSNI DIREKTORAT" i "SLUŽBENA LEGITIMACIJA".
Spoljašnja strana korice legitimacije iz stava 1 ovog člana data je na obrascu koji je sastavni dio ovog pravilnika (Obrazac 1).
Član 4
Unutrašnja strana legitimacije iz člana 3 stav 1 ovog pravilnika sadrži mjesta za umetanje kartice sa identifikacionim podacima i kartice sa ovlašćenjima koje su pravougaonog oblika, izrađene od postojanog plastičnog materijala, bijele boje, dimenzija 86 x 54 mm.
Član 5
Kartica sa identifikacionim podacima na prednjoj strani sadrži znak Obavještajno-bezbjednosnog direktorata; nazive: "CRNA GORA", "MINISTARSTVO ODBRANE" i "OBAVJEŠTAJNO-BEZBJEDNOSNI DIREKTORAT"; naziv: "SLUŽBENA LEGITIMACIJA" koji se nalazi u pravougaoniku crvene boje dimenzija 47 x 6 mm; mjesta za fotografiju dimenzija 24 x 20 mm, ime i prezime ovlašćenog službenog lica, broj i datum izdavanja službene legitimacije, kao i generisani QR kod dimenzija 10x10 mm.
Kartica sa identifikacionim podacima na poleđini sadrži znak Obavještajno-bezbjednosnog direktorata; nazive: "MONTENEGRO", "MINISTRY OF DEFENSE" i "INTELLIGENCE AND SECURITY DIRECTORATE"; naziv: "OFFICIAL IDENTIFICATION" koji se nalazi u pravougaoniku crvene boje dimenzija 47 x 6 mm; mjesta za fotografiju dimenzija 24 x 20 mm, ime i prezime ovlašćenog službenog lica, broj i datum izdavanja službene legitimacije na engleskom jeziku, kao i generisani QR kod dimenzija 10x10 mm.
Kartica sa identifikacionim podacima data je na obrascu koji je sastavni dio ovog pravilnika (Obrazac 2).
Član 6
Kartica sa ovlašćenjima na prednjoj strani sadrži znak Obavještajno-bezbjednosnog direktorata; tekst o ovlašćenjima koji glasi: "Ovlašćena službena lica Obavještajno-bezbjednosnog direktorata, radi vršenja vojno-obavještajnih i bezbjednosnih poslova, primjenjuju sljedeća ovlašćenja: prikupljanje i obrada podataka; utvrđivanje identiteta lica; pozivanje lica na razgovor; otkrivanje i dokumentovanje krivičnih djela; upotreba službenog oružja. Imalac ove legitimacije primjenjuje ovlašćenja utvrđena Zakonom o vojno-obavještajnim i bezbjednosnim poslovima."; generisani QR kod dimenzija 10x10 mm i optički varijabilni sigurnosni element hologram koji sadrži konture granica i Grb Crne Gore.
Kartica sa ovlašćenjima na poleđini sadrži znak Obavještajno-bezbjednosnog direktorata; tekst o ovlašćenjima na engleskom jeziku koji glasi: "With the aim of performing military-intelligence and security afairs authorized service personnel shall aply the following authorizations: data collecting and processing; establishment of person&squot;s identity; summoning for an interview; detecting and documenting of criminal acts; using of service weapons. The holder of this identification card applies authorizations in accordance with the Law on Military-intelligence and Security Affairs."; generisani QR kod dimenzija 10 x 10 mm i optički varijabilni sigurnosni element hologram koji sadrži konture granica i Grb Crne Gore.
Kartica sa ovlašćenjima data je na obrascu koji je sastavni dio ovog pravilnika (Obrazac 3).
Član 7
Službena legitimacija koja se, saglasno članu 31 stav 2 Zakona, izdaje ovlašćenom službenom licu je pravougaonog oblika, dimenzija 100 x 79 mm i preklapa se po sredini.
Korice legitimacije iz stava 1 ovog člana izrađene su u tvrdom kožnom povezu crne boje.
Na spoljašnjoj strani korice legitimacije iz stava 1 ovog člana utisnuti su znak Obavještajno-bezbjednosnog direktorata i nazivi: "CRNA GORA", "MINISTARSTVO ODBRANE", "OBAVJEŠTAJNO-BEZBJEDNOSNI DIREKTORAT" i "SLUŽBENA LEGITIMACIJA".
Spoljašnja strana korice legitimacije iz stava 1 ovog člana data je na obrascu koji je sastavni dio ovog pravilnika (Obrazac 4).
Član 8
Unutrašnja strana legitimacije iz člana 7 stav 1 ovog pravilnika sadrži mjesta za umetanje kartice sa identifikacionim podacima i kartice sa ovlašćenjima (Obrazac 3 i 4), kao i padajuću kožnu stranu dimenzija 100 x 79 mm, na koju je utisnuta značka ovlašćenog službenog lica.
Član 9
Značka ovlašćenog službenog lica u obliku je štita dimenzija 70 x 70 mm, sa obodom srebrne boje, širine 3 mm i natpisom "OBAVJEŠTAJNO-BEZBJEDNOSNI DIREKTORAT", ispisanim latiničnim pismom slovima sive boje, ispod kojeg je stilizovani dvoglavi orao sa krunom zlatne boje, uzdignutih krila u poletu sa bakljom u desnoj i globusom u lijevoj kandži. Na prsima orla je štit crvene boje, sa zlatnim obodom, širine 0,5 mm, u čijem središtu je bijeli krst. Ispod orla se ukrštaju sablje čiji se vrhovi naslanjaju na unutrašnju ivicu oboda štita. U donjem dijelu štita je pločica sa serijskim brojem značke.
Izgled značke iz stava 1 ovog člana dat je na obrascu koji je sastavni dio ovog pravilnika (Obrazac 5).
Član 10
Danom stupanja na snagu ovog pravilnika prestaje da važi Pravilnik o službenoj legitimaciji i izgledu značke ovlašćenih službenih lica u Obavještajno-bezbjednosnom direktoratu ("Službeni list CG", broj 32/21).
Član 11
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 12-040/23-1694
Podgorica, 14. marta 2023. godine
Rukovodilac radom ministarstva,
Ministar unutrašnjih poslova,
Filip Adžić, s.r.
NAPOMENA IZDAVAČA:
Priloge koji su sastavni dio ovog propisa možete pogledati ovdje.